## Zakon o izmjenama i dopunama Zakona o Poreznoj upravi

### NN 128/2010 (17.11.2010.), Zakon o izmjenama i dopunama Zakona o Poreznoj upravi

HRVATSKI SABOR

3320

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O POREZNOJ UPRAVI

Proglašavam Zakon o izmjenama i dopunama Zakona o Poreznoj upravi, koji je Hrvatski sabor donio na sjednici 5. studenoga 2010. godine.

Klasa: 011-01/10-01/121

Urbroj: 71-05-03/1-10-2

Zagreb, 10. studenoga 2010.

Predsjednik
Republike Hrvatske
prof. dr. sc. Ivo Josipović, v. r.

ZAKON

O IZMJENAMA I DOPUNAMA ZAKONA O POREZNOJ UPRAVI

Članak 1.

U Zakonu o Poreznoj upravi (»Narodne novine«, br. 67/01., 94/01. i 177/04.) u članku 2. stavku 1. riječi: »obveznih doprinosa« zamjenjuju se riječima: »doprinosa za obvezna osiguranja«.

Članak 2.

U članku 3. stavku 1. točki 17. iza riječi: »Financijska policija« točka se zamjenjuje zarezom i dodaju se točke 18. – 21. koje glase:

»18. vođenje registra poreznih obveznika,

19. uspostavu sustava servisa poreznim obveznicima radi lakšeg ostvarivanja prava i ispunjenja obveza,

20. međuinstitucionalnu suradnju razmjenom podataka o imovini s javnopravnim tijelima koja vode službene evidencije o vlasništvu imovine osoba u cilju praćenja pravilnog utvrđivanja porezne osnovice i ispunjenja poreznih obveza,

21. administrativnu suradnju i međunarodnu razmjenu informacija između država članica Europske unije za područje poreza.«

Iza stavka 6. dodaju se stavci 7. i 8. koji glase:

»(7) Porezna uprava obavlja i poslove što se odnose na određivanje i dodjeljivanje osobnoga identifikacijskog broja, izdavanje Potvrde o osobnom identifikacijskom broju, vođenje Evidencije o osobnim identifikacijskim brojevima te podnošenje prijava i vođenje prekršajnih postupaka zbog povrede propisa o osobnom identifikacijskom broju.

(8) Radi određivanja i dodjeljivanja osobnoga identifikacijskog broja Porezna uprava na temelju uspostavljenog sustava elektroničkog pristupa podacima razmjenjuje u realnom vremenu podatke o osobama upisanim u Evidenciju o osobnim identifikacijskim brojevima s nadležnim javnopravnim tijelima.«

Članak 3.

Iza članka 3. dodaju se članci 3.a i 3.b koji glase:

»Članak 3.a

(1) U cilju praćenja pravilnosti utvrđivanja porezne osnovice te ispunjenja poreznih obveza Porezna uprava surađuje te razmjenjuje podatke s javnopravnim tijelima koja vode službene evidencije o vlasništvu imovine osoba (nekretnina, motornih vozila, plovila, zrakoplova, vrijednosnih papira, računa te ostale imovine).

(2) Radi ostvarivanja suradnje i razmjene podataka s javnopravnim tijelima iz stavka 1. ovoga članka, Porezna uprava sklapa sporazum o suradnji te protokol o razmjeni podataka.

(3) Javnopravna tijela iz stavka 1. ovoga članka omogućit će Poreznoj upravi razmjenu te pravodobnu dostupnost podacima uspostavljanjem sustava elektroničkog pristupa podacima, razmjenom podataka u realnom vremenu.

Članak 3.b

(1) Javnopravnim tijelima, kojima je u djelokrugu poslovanja utvrđenom zakonom za provedbu postupaka nužno saznanje o vlasništvu imovine osoba, Porezna uprava kao koordinacijsko tijelo omogućit će korištenje uspostavljenog sustava elektroničkog pristupa podacima o imovini uz sklapanje sporazuma o suradnji ili dobivanja suglasnosti te sklapanja protokola o razmjeni podataka između javnopravnog tijela voditelja službene evidencije o imovini, tražitelja podataka te Porezne uprave kao koordinacijskog tijela.

(2) Na način te pod uvjetima propisanim stavkom 1. ovoga članka Porezna uprava omogućit će javnopravnim tijelima korištenje identifikacijskih podataka o osobama iz Evidencije o osobnim identifikacijskim brojevima propisane člankom 3. stavkom 8. ovoga Zakona.

(3) U postupcima iz stavka 1. i 2. ovoga članka Porezna uprava, kao koordinacijsko tijelo, ne odgovara za točnost te korištenje razmijenjenih podataka.«

Članak 4.

U članku 5. stavku 1. riječi: »pomoćnika ministra« zamjenjuju se riječima: »državnog tajnika«.

Članak 5.

U članku 6. stavku 1. iza točke 14. dodaje se nova točka 15. i točka 16. koje glase:

»15. koordiniranje međuinstitucionalne suradnje razmjenom podataka o imovini s javnopravnim tijelima koja vode službene evidencije o vlasništvu imovine osoba u cilju praćenja pravilnog utvrđivanja porezne osnovice i ispunjenja poreznih obveza,

16. koordiniranje razmjene podataka o osobama putem uspostavljenog sustava elektroničkog pristupa podacima upisanim u Evidenciju o osobnim identifikacijskim brojevima s nadležnim javnopravnim tijelima,«.

Dosadašnja točka 15. postaje točka 17.

Članak 6.

U članku 7. stavku 1. iza točke 13. dodaje se nova točka 14. koja glasi:

»14. određivanje i dodjeljivanje osobnoga identifikacijskog broja, izdavanje Potvrde o osobnom identifikacijskom broju, vođenje Evidencije o osobnim identifikacijskim brojevima te podnošenje prijava i vođenje prekršajnih postupaka zbog povrede propisa o osobnom identifikacijskom broju.«

Dosadašnja točka 14. postaje točka 15.

Članak 7.

U članku 13. stavku 1. briše se točka i dodaju riječi: »ili osoba koju ovlasti ravnatelj Porezne uprave.«

Članak 8.

Članak 17.a briše se.

Članak 9.

U cijelom tekstu Zakona o Poreznoj upravi (»Narodne novine«, br. 67/01., 94/01. i 177/04.) riječ: »inspekcijskog« zamjenjuje se riječju: »poreznog« a riječi: »prijestupovnog« i »prijestupovnom« brišu se.

Članak 10.

Ovaj Zakon stupa na snagu osmoga dana od dana objave u »Narodnim novinama«.

Klasa: 410-01/10-01/04

Zagreb, 5. studenoga 2010.

HRVATSKI SABOR

Predsjednik
Hrvatskoga sabora
Luka Bebić, v. r.

Zakon, NN 128/2010-3320